Зыри гулъытэншэ хъуакъым
Бахъсэн районым зэпеуэ гъэщIэгъуэн щрагъэкIуэкIащ иджыблагъэ. «А ну-ка, девушки!» зыфIаща зэхьэзэхуэм я зэфIэкI ягъэлъагъуэу хэтащ егъэджакIуэхэр, сабий гъэсапIэхэм я унафэщIхэр, район администрацэм и лэжьакIуэхэр. Куба къуажэм ЩэнхабзэмкIэ и унэм щызэхаша зэпеуэр я жэрдэмт куей администрацэм и Iэтащхьэм, егъэджэныгъэ IуэхущIапIэхэм я профсоюз комитетым, «Урысей зэкъуэт» политикэ партым и щIыналъэ къудамэм.
Пашэныгъэм хуэпабгъэ цIыхубзхэм уэрэд жаIащ, дэтхэнэри гъэхуауэ усэ къеджащ, апхуэдэуи пщэфIэным зэрыхуэIэкIуэлъакIуэр къагъэлъэгъуащ. Псоми щIэщыгъуэ ящыхъуат цIыхубзхэр армрестлинг спорт лIэужьыгъуэмкIэ зэрызэхьэзэхуари.
ЦIыхубзхэм я зэфIэкIхэр къэпщытакIуэ гупым зэхалъхьэжа нэужь, япэ увыпIэр ялъысащ «ХьэтIохъущыкъуей хъыджэбзхэм», етIуанэ хъуащ Къулъкъужын Ищхъэрэ къуажэм и етIуанэ школым къикIа «Дахэ дыдэхэр», «Кременчуг-Константиновские незабудки» гупым ещанэ увыпIэр хуагъэфэщащ.
Гулъытэншэ ящIакъым адрей цIыхубзхэри: усэ къеджэнымкIэ нэхъыфIу къалъытащ Шыбзыхъуэ Леся (Ислъэмей къуажэ школ №4-м и лэжьакIуэ), шхыныгъуэ нэхъ IэфI зыгъэхьэзырахэм къахэщащ Бахъсэн район администрацэмрэ ХьэтIохъущыкъуей къуажэм и курыт еджапIэ №3-мрэ я гупхэр, уэрэд дахэу жызыIахэмрэ къэфэкIэ нэхъ екIу къэзыгъэлъэгъуахэмрэ къахэбелджылыкIащ Жанхъуэтекъуэ щыщ Ахъмэт Эльвирэрэ Куба дэт езанэ школым къикIа гупымрэ. Шэбаз Миланэ (Бахъсэненкэ жылагъуэм школакIуэ ныбжьым нэмыса сабийхэм щадэлажьэ) «Гупым и пашэ нэхъыфI» цIэр фIащащ. «Лучшая визитная карточка» Iыхьэр ей хъуат ХьэтIохъущыкъуейм и лIыкIуэхэм. Спортым хуэIэрыхуэу къалъытащ Щокъуий Маринэрэ (Къулъкъужын Ищхъэрэ) Мэлбахъуэ Иринэрэ (Куба школ №2).
Зэхьэзэхуэм щытекIуахэм иратащ щIыхь тхылъхэмрэ ахъшэ саугъэтхэмрэ. Апхуэдэуи «Урысей зэкъуэт» политикэ партымрэ профсоюзымрэ къабгъэдэкI тыгъэхэри ягуэшащ.
АЛОКЪУЭ Аринэ.
